મંગટે ચુંગનેઇજંગ મેરી કોમ જે દેશ અને દુનિયામાં મેગનીફીશન મેરી અથવા તો સુપર મોમ તરીકે વિખ્યાત છે. મેરી કોમનો દરેક ચંદ્રક સંઘર્ષની દાસ્તાન છે, પણ એશિયાઈ બોક્સિગં ચેમ્પિયનશીપમાં તેણે જીતેલો પાંચમો સુવર્ણ ચંદ્રક ખાસ છે. કારણ કે પાછલા એક વર્ષ દરમિયાન રિંગની બહાર અનેક ભૂમિકાઓ ભજવ્યા બાદ તેણે ફરી એકવાર ગોલ્ડન પંચ લગાવ્યો છે. પાંચ વખતની વર્લ્ડ ચેમ્પિયન અને ઓલિમ્પિકની કાસ્ય ચંદ્રક વિજેતા ભારતની આ મહાન મુક્કેબાજ મેરી કોમ ગત સપ્તાહે એશિયાઈ ચેમ્પિયનશીપમાં પાંચ ચંદ્રક જીતનારી પહેલી ખેલાડી બની છે. મેરી કોમ તેની આ સફળતા પર કહે છે કે મારા તમામ ચંદ્રક પાછળ એક સંઘર્ષની કહાની રહેલી છે. દરેક ચંદ્રક પાછળ એક નવો સંઘર્ષ છે. મને આશા છે કે રાજ્યસભાના સાંસદ બન્યા બાદ મારો આ ચંદ્રક દેશની મહિલાઓને ખાસ કરીને માતાઓને વધુ પ્રેરિત કરશે. અત્રે એ ઉલ્લેખનીય રહેશે કે ૩૫ વર્ષીય મેરી કોમ રાજ્યસભાના સાંસદ છે અને ત્રણ સંતાનની માતા પણ છે.